ועדת הכלכלה, כנסת 16, פרוטוקול מספר 396, 2005-03-23 15:05

אמנון כהן: אני מבקש לפתוח את ישיבת הוועדה.

אמנון כהן: על סדר היום סעיף 60 – תיקון חוק ההגבלים העסקיים, בפרק י"ג – שונות, בהצעת חוק המדיניות הכלכלית לשנת הכספים 2005 (תיקוני חקיקה), התשס"ה-2004.

גדעון סער: אדוני היושב-ראש, נוצרה הסכמה רחבה, של חברים מהקואליציה ומהאופוזיציה, על פיצול החוק.

אמנון כהן: היושב-ראש עדיין לא מסכים.

אמנון כהן: אנא הגידי לנו בקצרה על מה מדובר.

אמנון כהן: לא עשינו על כך דיונים מכיוון שזה נושא פשוט, לכן אנחנו רוצים לשמוע עכשיו ולהצביע.

מיכל הלפרין: עד היום בסעיף 3(4) בחוק ההגבלים העסקיים, התשמ"ח-1988, היה פטור גורף לחקלאים ולמשווקים של תוצרת חקלאית מהאיסור על הסדרים כובלים.

מיכל הלפרין: כלומר, גם חקלאים וגם משווקים של תוצרת חקלאית רשאים לעשות הסדרים כובלים בלי שזה נחשב בלתי חוקי.

מיכל הלפרין: מדי שנה יש ניסיון להסיר את הפטור הזה.

מיכל הלפרין: השנה הלכנו למתכונת מצומצמת יותר.

מיכל הלפרין: אנחנו מבינים שהפטור החקלאי נועד בראש ובראשונה להגן על החקלאים, לכן אנחנו מציעים להשאיר על כנו את הפטור הזה ככל שהוא נוגע להסדרים בין החקלאים.

מיכל הלפרין: אנחנו רוצים להוריד את הפטור אך ורק ככל שהוא נוגע למשווקים של תוצרת חקלאית, בשל שתי סיבות עיקריות.

מיכל הלפרין: אל"ף, משווקים של תוצרת חקלאית הם אלה שפעמים רבות עומדים מול הצרכן, הם גורמים מסחריים לחלוטין.

מיכל הלפרין: הם רחוקים מהחוליה החקלאית ופשוט מנצלים את הפטור הזה שלא לצורך.

מיכל הלפרין: בי"ת, אנחנו לא רוצים שהמשווקים של תוצרת חקלאית יפעילו את הכוח שלהם כלפי החקלאים, על-ידי שיגיעו ביניהם להסדרים שיאפשרו הפעלת כוח כלפי החקלאים.

מיכל הלפרין: לכן הלכנו על מתכונת מצומצמת.

מיכל הלפרין: אנחנו מבקשים לצמצם את הפטור למשווקים של תוצרת חקלאית.

דוד טל: לא הבנתי, עם מי יעשו המשווקים הסדרים כנגד החקלאים?

מיכל הלפרין: המשווקים בינם לבין עצמם.

יחיאל חזן: את יכולה לתת לי דוגמה?

מיכל הלפרין: אם למשל כל בתי האריזה לתפוזים יחליטו לעשות הסדר כובל, לקנות תפוזים רק במחיר זול במיוחד מהחקלאים, או למכור מיץ תפוזים ותוצרת אחרת של תפוזים לחוליה הבאה במחיר גבוה במיוחד, אין שום סיבה שגורמים כמו משווקים של תוצרת חקלאית, שהם לא החקלאים עצמם, יוכלו ליהנות מכך שהם עושים קרטלים והקרטלים האלה מותרים על-פי החוק.

רוחמה אברהם-בלילא: החוק הזה מורכב למדי ואני חייבת להודות שאני רוצה ללמוד אותו.

רוחמה אברהם-בלילא: אני חושבת שאנחנו צריכים לפצל אותו ולהוציא אותו מחוק ההסדרים.

רוחמה אברהם-בלילא: זה חוק שאנחנו צריכים לדון בו באריכות ולראות את ההשלכות שלו, ולא בהינף-יד להחליט החלטות כל-כך גורליות.

רוחמה אברהם-בלילא: מה גם שאני בעד החקלאות ואם זה עלול לפגוע בחקלאים בעת הזאת ולו במעט, אנחנו צריכים לעמוד איתן ולא לאפשר את זה.

מיכל הלפרין: הפטור לחקלאים נשמר.

רוחמה אברהם-בלילא: אני מבקשת לפצל את הצעת החוק ולדון בה בכובד-ראש.

אבשלום וילן: כפי שאמרה עו"ד הלפרין, כל שנה משרד האוצר שם את זה בחוק ההסדרים.

רוחמה אברהם-בלילא: זה עוד "עֵז".

אבשלום וילן: וכל שנה שרי החקלאות לדורותיהם דוחים את זה, ובצדק.

אבשלום וילן: ההבדל בין החקלאות לבין שאר הענפים, שנושא השיווק הוא החוליה החלשה ביותר בחקלאות.

אבשלום וילן: אם הוא לא מאורגן ולא נעשה במשותף, בדרך כלל הוא נופל.

אבשלום וילן: לכן עלי לומר לזכותו של שר החקלאות, מר ישראל כץ, שהתנגד לזה בחריפות.

אבשלום וילן: כאשר הוא נכנס לתפקידו היתה בעיה כלשהי עם מחיר החלב והוא הלך – למרות שמחיר החלב מפוקח – והצליח להעלות את מחיר החלב, בגלל תנאי הייצור, בגלל הבעייתיות.

אבשלום וילן: מה שאת מציעה כאן הוא בעצם לשים בפני השיווק החקלאי עוד מכשלה.

אבשלום וילן: אגב, ברוב המקרים המשווקים והחקלאים עובדים במשותף, כי הם עומדים תמיד מול כשל שוק, ולכן התופעה שתיארת כמעט בכלל לא קיימת.

אבשלום וילן: חבל לי על כמות האנרגיה שהשקענו להסביר איך בכל העולם השיווק החקלאי מוגן.

אמנון כהן: חבר הכנסת וילן, מה אתה מציע?

אבשלום וילן: אני תומך בעמדה העקרונית של שר החקלאות, כפי שהוא הוכיח גם לפני שנה במאבק שלו על מחיר החלב, ולפצל את החוק.

אבשלום וילן: אני מציע שתהיה ישיבה שקטה על השיווק החקלאי, לראות מה אפשר לעשות.

אבשלום וילן: לא בגלל מה שנאמר כאן כעת אלא בגלל מה ששר החקלאות אומר, שהתשתית החקלאית נפגעת כל הזמן.

גדעון סער: הייתי רוצה שתמיד תתמוך באופן הזה בעמדות החקלאים.

אבשלום וילן: פעם בשנה זה קורה ...

1028: אדוני היושב-ראש, הפעם אנחנו הולכים עם האופוזיציה.

1028: אנחנו הצענו את זה, לא חבר הכנסת אבו וילן.

1028: חברת הכנסת רוחמה אברהם הציעה את זה.

אמנון כהן: אני מקבל את הצעת חברי הכנסת ומבקש להצביע על פיצול סעיף 60 מחוק ההסדרים.

אמנון כהן: מי בעד?

אמנון כהן: מי נגד?

אמנון כהן: מי נמנע?

אמנון כהן: בעד פיצול סעיף 60 (תיקון חוק ההגבלים העסקיים) בפרק י"ג (שונות) בהצעת חוק המדיניות הכלכלית לשנת הכספים 2005 (תיקוני חקיקה), התשס"ה-2004 – רוב נגד – אין נמנעים – אין ההצעה לפיצול סעיף 60 נתקבלה.

אמנון כהן: הוחלט פה אחד לפצל את סעיף 60.